EL Επίσηµη Εφηµερίδα της Ευρωπαϊκής Ένωσης CE 84/418

(2004/C 84 E/0488)

ΓΡΑΠΤΗ ΕΡΩΤΗΣΗ Ε-0504/04

υποβολή: Albert Maat (PPE-DE) προς την Επιτροπή

(24 Φεβρουαρίου 2004)

Θέμα: Καύση ζωικών αλεύρων

Διάφορα ευρωπαϊκά μέσα ενημέρωσης ανέφεραν πρόσφατα ότι επικρατεί ασάφεια ως προς το θέμα της καύσης ζωικών αλεύρων στην Ισπανία το έτος 2003. Σύμφωνα με επίσημα στοιχεία της κυβέρνησης αποτεφρώθηκαν περίπου 400 000 τόνοι ζωικά άλευρα. Σύμφωνα όμως με το ισπανικό σωματείο των εργαζομένων στους φούρνους καύσης ο αριθμός αυτός ανέρχεται σε 40 000 μόνο τόνους.

1. «Εχει πληροφορηθεί η Ευρωπαϊκή Επιτροπή αυτό το θέμα;

2. Σχεδιάζει η Ευρωπαϊκή Επιτροπή να καλέσει την Ισπανία να δικαιολογήσει τη διαφορά των 360 000 τόνων; Εάν όχι, για ποιο λόγο;

3. Προτίθεται η Ευρωπαϊκή Επιτροπή να πάρει μέτρα για την προστασία της υγείας του ευρωπαίου καταναλωτή και να αποτρέψει αυτά τα ζωικά άλευρα να εισέλθουν σε τροφικές αλυσίδες, σύμφωνα με την ισχύουσα απαγόρευση για τη διατροφή ζώων με ζωικά άλευρα; Εάν ναι, ποια θα είναι τα μέτρα αυτά; Εάν όχι, για ποιο λόγο;

Απάντηση του κ. Byrne εξ ονόματος της Επιτροπής

(31 Μαρτίου 2004)

Η Επιτροπή έστειλε ένα ερωτηματολόγιο στα κράτη μέλη στις 29 Μαρτίου 2001 ζητώντας πληροφορίες σχετικά με τους τρόπους διάθεσης αποβλήτων, την ποσότητα ζωικών υποπροϊόντων που διατίθεται μέσω κάθε τρόπου διάθεσης καθώς και το κόστος της διάθεσης αποβλήτων. Σύμφωνα με το ερωτηματολόγιο αυτό η Επιτροπή εξέδωσε ένα έγγραφο με τίτλο “Commission services paper on the processing, disposal and uses of animal by-products in Member States” (1) (Εγγραφο των υπηρεσιών της Επιτροπής σχετικά με τη μεταποίηση, την τελική διάθεση και τις χρήσεις ζωικών υποπροϊόντων στα κράτη μέλη).

Οι ισπανικές αρχές επισήμαναν ότι υπάρχει κατ» εκτίμηση μια ετήσια παραγωγή λίγο λιγότερων από 400,000 τόννων μεταποιημένης ζωικής πρωτείνης, μέρος της οποίας αποθηκεύεται στην Ισπανία και ένα μέρος αποστέλλεται σε άλλο κράτος μέλος ως εμπόρευμα, για αποτέφρωση, συναποτέφρωση ή τροφές για μικρά κατοικίδια ζώα. Η ταφή σε χωματερές και η χρήση ως λιπάσματα ήταν επίσης πιθανοί τρόποι τελικής διάθεσης, καθώς και η μετατροπή σε βιοαέριο και σε μονάδες λιπασματοποίησης για την παραγωγή βιοαερίου και βιολογικών λιπασμάτων/μείγματος οργανικών καταλοίπων. Η απάντηση δεν περιείχε αναλυτικούς αριθμούς.

Από τους αριθμούς που υπέβαλε ο βιομηχανικός κλάδος προέκυψε ότι μόλις άνω των 8,000 τόνων κρεατοστεάλευρων είχαν αποσταλεί για αποτέφρωση και ότι στην Ισπανία υπήρχε έλλειψη εγκαταστάσεων αποτέφρωσης.

Οι προαναφερόμενες εγκαταστάσεις διάθεσης αποβλήτων που χρησιμοποιούνται στην Ισπανία πληρούν τους ισχύοντες υγειονομικούς κανόνες της Κοινότητας σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο του κανονισμού (ΕΚ) 1774/2002 του Ευρωπαϊκού Κοινοβουλίου και του Συμβουλίου της 3ης Οκτωβρίου 2002 (2) και δεν καταστρατηγεί τις διατάξεις της ισχύουσας απαγόρευσης ζωοτροφών του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (3).

(1) ΜΕΜΟ/01/378 της 20.11.2001.

(2) ΕΕ L 273 της 10.10.2002.

(3) ΕΕ L 147 της 31.5.2001.